Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 418/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„RADICCHIO ROSSO DI TREVISO“

EU št.: PGI-IT-1514-AM02 – 5. 6. 2020

ZOP ( ) ZGO (X)

1. Skupina vložnikov in pravni interes

Consorzio tutela Radicchio Rosso di Treviso IGP e Radicchio Variegato di Castelfranco IGP Piazzale Indipendenza n. 2 31055 QUINTO DI TREVISO - TV (Italija) E-naslov: consorzio@radicchioditreviso.it Certificirana elektronska pošta: mail@pec.radicchioditreviso.it

Konzorcij Consorzio di tutela Radicchio Rosso di Treviso IGP e Radicchio Variegato di Castelfranco IGP je pooblaščen za vložitev zahtevka za spremembo na podlagi člena 13(1) odloka italijanskega ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: podatki o nadzornem organu, redakcijske spremembe.

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Naslednji stavek člena 1:

„Zaščitena geografska označba ‚Radicchio Rosso di Treviso‘ – v nadaljnjem besedilu imenovana ZGO – je v vrtnarskem sektorju omejena na pozni in zgodnji tip rdečega radiča, ki izpolnjuje pogoje in zahteve, določene v tej specifikaciji proizvoda.“

je spremenjen:

„Zaščitena geografska označba ‚Radicchio Rosso di Treviso‘ – v nadaljnjem besedilu navedena s kratico ZGO – je omejena na pozni in zgodnji tip rdečega radiča, ki izpolnjuje pogoje in zahteve, določene v tej specifikaciji proizvoda“.

Besedilo „v vrtnarskem sektorju“ je črtano, ker gre za odvečno podrobnost. Sprememba je redakcijska.

— Naslednje besedilo prvega odstavka člena 4:

„Pridelki, gojeni za pridelavo ZGO ‚Radicchio Rosso di Treviso‘, morajo biti rastline iz družine košarnic, vrste Cichorium Intybus L., sorte silvestre, ki vključuje pozni in zgodnji tip.“

je prestavljeno v člen 2, tako da postane prvi odstavek tega člena. Sprememba je redakcijska.

— Naslednje besedilo člena 6:

„Ob dajanju na trg mora imeti radič z ZGO ‚Radicchio Rosso di Treviso‘ naslednje značilnosti: 1. Pozni tip radiča ‚Radicchio Rosso di Treviso‘ (a) Videz: pravilni, enakomerni in čvrsti poganjki; tesno prilegajoči se listi, ki obdajajo glavo radiča in jo navadno zapirajo na zgornjem delu; glava se nadaljuje v popolnoma obdelano korenino, katere dolžina je sorazmerna z velikostjo glave, vendar ne sme presegati 6 cm. (b) Barva: zunanji listi so žive vinsko rdeče barve s komaj vidnimi stranskimi žilami; osrednje rebro na hrbtni strani (glavna žila) je belo. (c) Okus: osrednje rebro na hrbtni strani je prijetno grenko in hrustljavo. (d) Velikost: glave tehtajo najmanj 100 g, najmanjši premer pri vratu je 3 cm, dolžina (brez korenine) znaša 12–25 cm. Značilnosti poznega tipa radiča ‚Radicchio Rosso di Treviso‘ ob dajanju na trg so naslednje: — popolna zrelost, — zunanji listi so sijoče rdeče barve, — glavna žila je bele barve, — čvrsta glava, — srednja do velika teža, — enakomerna premer in dolžina glave, — natančna, prefinjena in brezhibna končna obdelava, — korenina je sorazmerna z glavo in ni večja od 6 cm. 2. Zgodnji tip radiča ‚Radicchio Rosso di Treviso‘ (a) Videz: zajetna, podolgovata, dobro zaprta glava skupaj z majhnim delom korenine. (b) Barva: za liste je značilna zelo poudarjena glavna žila bele barve, razvejana na številne žilice živo rdeče barve na dobro razvitih zunanjih listih. (c) Okus: listi so rahlo grenkega okusa in srednje hrustljavi. (d) Velikost: posamezna glava tehta najmanj 150 g, njena dolžina (brez korenine) pa znaša 15–25 cm. Značilnosti zgodnjega tipa radiča ‚Radicchio Rosso di Treviso‘ ob dajanju na trg so naslednje: — popolna zrelost, — zunanji listi so sijoče rdeče barve, zanje pa so značilne tanke bele žilice, — čvrsta glava, — srednja do velika teža, — enotna velikost glav, — natančna, prefinjena in brezhibna končna obdelava, — korenina je sorazmerna z glavo in ni večja od 4 cm.“

je prestavljeno v člen 2 in spremenjeno:

„Značilnosti proizvoda Ob dajanju na trg mora imeti radič z ZGO ‚Radicchio Rosso di Treviso‘ naslednje značilnosti: 1. Pozni tip radiča ‚Radicchio Rosso di Treviso‘ (a) Videz: pravilni, enakomerni in čvrsti poganjki; tesno prilegajoči se listi, ki obdajajo glavo radiča in jo navadno zapirajo na zgornjem delu; glava se nadaljuje v popolnoma obdelano korenino, katere dolžina je sorazmerna z velikostjo glave, vendar ne sme presegati 6 cm. (b) Barva: zunanji listi so žive vinsko rdeče barve s komaj vidnimi stranskimi žilami; osrednje rebro na hrbtni strani (glavna žila) je belo. (c) Okus: osrednje rebro na hrbtni strani je prijetno grenko in hrustljavo. (d) Velikost: glave tehtajo najmanj 100 g, najmanjši premer pri vratu je 3 cm, dolžina (brez korenine) znaša 10–25 cm. Glave poznega tipa radiča ‚Radicchio Rosso di Treviso‘, ki so manjše, so namenjene izključno predelavi. Značilnosti poznega tipa radiča ‚Radicchio Rosso di Treviso‘ ob dajanju na trg so naslednje: — popolna zrelost, — zunanji listi so sijoče rdeče barve, — glavna žila je bele barve, — čvrsta glava, — srednja do velika teža, — enakomerna premer in dolžina glave, — natančna, prefinjena in brezhibna končna obdelava, — korenina je sorazmerna z glavo in ni večja od 6 cm. 2. Zgodnji tip radiča ‚Radicchio Rosso di Treviso‘ (a) Videz: zajetna, podolgovata, dobro zaprta glava skupaj z majhnim delom korenine. (b) Barva: za liste je značilna zelo poudarjena glavna žila bele barve, razvejana na številne žilice živo rdeče barve na dobro razvitih zunanjih listih. (c) Okus: listi so rahlo grenkega okusa in srednje hrustljavi. (d) Velikost: posamezna glava tehta najmanj 150 g, njena dolžina (brez korenine) pa znaša 15–25 cm. Značilnosti zgodnjega tipa radiča ‚Radicchio Rosso di Treviso‘ ob dajanju na trg so naslednje: — popolna zrelost, — zunanji listi so sijoče rdeče barve, zanje pa so značilne tanke bele žilice, — čvrsta glava, — srednja do velika teža, — enotna velikost glav, — natančna, prefinjena in brezhibna končna obdelava, — korenina je sorazmerna z glavo in ni večja od 4 cm“.

Natančneje:

(a) člen je uveden z naslednjo novo navedbo: „Značilnosti proizvoda“. Sprememba je redakcijska.

(b) Za pozni tip je dolžina (brez korenine) skrajšana z 12–25 cm na 10–25 cm. To spremembo upravičujejo nove zahteve trga, da bi se tako odgovorilo na nove referenčne tržne cilje. Ta sprememba bo namreč omogočila, da se potrošnikom ponudi manjši proizvod, ki je nadvse primeren za pakiranje v posodice in pripravo proizvoda, primernega za neposredno uživanje.

(c) Vključitev stavka „Glave poznega tipa radiča ‚Radicchio Rosso di Treviso‘, ki so manjše, se lahko namenijo izključno predelavi“ omogoča uporabo glav, manjših od 10 cm, s čimer se olajša postopek priprave predelanih proizvodov iz radiča „Radicchio Rosso di Treviso“, za katere se zanima vse več obrtnih podjetij in podjetij iz živilske industrije.

(d) Sprememba v zvezi z značilnostmi zgodnjega tipa radiča „Radicchio Rosso di Treviso“ ob dajanju na trg, s katero je besedilo „korenina je sorazmerna z glavo in ni večja od 4 cm“ dopolnjeno z besedilom „korenina je sorazmerna z glavo in ni večja od 4 cm“, je redakcijska sprememba, katere namen je izboljšati natančnost specifikacije proizvoda. Zgoraj navedene spremembe se nanašajo na točko 4.2 „Opis“ povzetka, objavljenega v Uradnem listu Evropske unije C 279 z dne 22. novembra 2007, in na ustrezno točko enotnega dokumenta.

Geografsko območje

— Naslednje besedilo člena 2:

„Do zadevne ZGO je upravičen rdeči radič, ki ga izključno na ozemlju pokrajin Treviso, Padova in Benetke, razdeljenih v nadaljevanju, pridelujejo, predelujejo in pakirajo obdelovalci primernih površin, na katerih se vsako leto goji ta pridelek.“

je prestavljeno v člen 3, tako da postane prvi odstavek tega člena. Sprememba je redakcijska.

Dokazilo o poreklu

— Ker so bili odstavki iz oddelkov „Opis proizvoda“ in „Metoda pridobivanja“ prestavljeni, je besedilo člena 4 specifikacije proizvoda preoblikovano: „Vsaka faza proizvodnega postopka se spremlja z beleženjem vhodnih in izhodnih proizvodov za vsako fazo posebej. S tem spremljanjem ter vpisom proizvajalcev in izvajalcev pakiranja v ustrezne registre, ki jih vodi organ za nadzor nad parcelami, vodenjem registrov proizvodnje in pakiranja ter s pravočasnim prijavljanjem proizvedenih količin nadzornemu organu se zagotavlja sledljivost proizvoda. Nadzorni organ nadzoruje vse fizične in pravne osebe, navedene v teh registrih, v skladu z določbami specifikacije proizvoda in ustreznega načrta nadzora.“ Namen spremembe je opredeliti postopke, namenjene zagotavljanju porekla proizvoda, v skladu z navedbami iz člena 7(d) Uredbe (EU) št. 1151/2012.

Metoda proizvodnje

— Četrti odstavek člena 4:

„Gostota po sejanju, presajanju ali poznejšem redčenju vrst s sadikami radiča ‚Radicchio Rosso di Treviso‘ ne sme presegati osem rastlin na kvadratni meter.“

je prestavljen v člen 5, tako da postane četrti odstavek tega člena. Sprememba je redakcijska.

— V členu 4 sta peti in šesti odstavek:

„Da je proizvod upravičen do ZGO ‚Radicchio Rosso di Treviso‘, največji pridelek na hektar obdelane površine ne sme presegati naslednjih omejitev (dovoljeno ni nikakršno odstopanje):

1) pozni tip – 7 000 kg/ha;

2) zgodnji tip – 9 000 kg/ha.

Največja teža posamezne glave, ki sestavlja končni pridelek, ne sme preseči naslednjih omejitev (dovoljeno ni nikakršno odstopanje):

1) pozni tip – 0,400 kg;

2) pozni tip – 0,500 kg“

prestavljena v člen 5, pri čemer postaneta zadnja odstavka tega člena, in spremenjena:

„Da je proizvod upravičen do ZGO ‚Radicchio Rosso di Treviso‘, največji pridelek na hektar obdelane površine ne sme presegati naslednjih omejitev (dovoljeno ni nikakršno odstopanje):

1) pozni tip – 12 000 kg/ha;

2) zgodnji tip – 15 000 kg/ha.

Največja teža posamezne glave, ki sestavlja končni pridelek, ne sme preseči naslednjih omejitev (dovoljeno ni nikakršno odstopanje):

1) pozni tip – 0,400 kg;

2) pozni tip – 0,500 kg“.

Zaradi izboljšanja tehnik pridelave in zdravstvenega varstva radiča na prostem, kar zagotavlja, da se poganjki bolje razvijajo in rastline bolje ukoreninijo, uporabe strojev in orodij, ki zagotavljajo pravočasno predelavo in zlasti spravilo pridelka, ter množičnega izbora, namenjenega izboljšanju donosnosti rastlin, je zdaj mogoča večja proizvodnja na hektar v primerjavi z letom 1996, ko je bila pridobljena ZGO. Iz tega razloga se zdi primerno, da se proizvodnja prilagodi stvarnosti, kot to potrjujejo nekateri sortni preskusi in tehnično-znanstvena poročila.

Cilj je tudi poudariti, koliko začasno shranjevanje v prostorih z ustreznimi pogoji med predhodnim beljenjem prispeva k velikemu povečanju proizvodnega donosa in s tem k izboljšanju kakovosti samega proizvoda. Brez te metode bi bilo spravilo pridelka v primeru daljših neugodnih vremenskih razmer, kot so preobilne padavine ali zmrzal, pogosto slabo načrtovano in neučinkovito; shranjevanje proizvoda v hladilnici torej proizvajalcem omogoča boljše načrtovanje faze spravila pridelka, pri čemer upoštevajo prav vremenske razmere ter razpoložljivost sredstev in človeških virov, da se preprečijo mrtva obdobja in zlasti tveganje, da bi pridelek na polju zaradi neugodnih vremenskih razmer propadel.

Zgoraj navedene spremembe se nanašajo na točko 4.5 „Metoda pridobivanja“ povzetka, objavljenega v Uradnem listu Evropske unije C 279 z dne 22. novembra 2007.

Člen 5

Besedilo člena 5 in točke 4.5 „Metoda pridobivanja“ povzetka:

„Presaditev je treba vsako leto izvesti pred 31. avgustom.“

je spremenjeno:

„Presaditev je treba vsako leto izvesti pred 10. septembrom.“

Končni datum presaditve je nujno treba spremeniti zaradi težav, povezanih z velikim zvišanjem poletnih temperatur in dolgimi poletji v meteorološkem smislu. Krajša premaknitev datuma presaditve omogoča, da se rastline poznega tipa radiča učinkoviteje zaščitijo pred stresom zaradi presajanja.

— Besedilo člena 5 in točke 4.5 „Metoda pridobivanja“ povzetka:

„1) Spravilo poznega tipa radiča ‚Radicchio Rosso di Treviso‘ se začne s 1. novembrom, potem ko je pridelek vsaj dvakrat izpostavljen pozebi, s čimer se spodbudi obarvanje rastline z rdečo barvo.“

je spremenjeno:

„Spravilo poznega tipa radiča ‚Radicchio Rosso di Treviso‘ se začne z 20. oktobrom.“

Ker so pridelovalci nenehno pozorni na vremenske spremembe in tržne zahteve ter vse bolj zahtevajo proizvode, ki bi bili na voljo dlje časa, je bilo z množičnim izborom mogoče prepoznati in izbrati prav osebke (rastline), ki so primerni za zgodnje spravilo, hkrati pa upoštevati zahteve pozne pridelave. Organoleptične značilnosti in lastnosti tega izbora so odvisne od sezonskih razmer in tehnik pridelave, v tem smislu pa so preskusi, opravljeni skozi čas, potrdili, da ni potrebe po dveh pozebah, ki sta predvideni v veljavni specifikaciji proizvoda. Po raziskavah so ti proizvodi zelo cenjeni pri potrošnikih.

— Odvečno številčenje „2)“ na začetku naslednjega odstavka člena 5 „2) Spravilo zgodnjega tipa radiča ‚Radicchio Rosso di Treviso‘ se začne s 1. septembrom“ je črtano.

— Besedilo člena 5 „v členu 6“ na koncu drugega odstavka z naslovom „Pospeševanje rasti/beljenje“ in „v členu 6 spodaj“ na koncu oddelka „Zavezovanje“ je spremenjeno: „v členu 2 zgoraj“, da se upoštevajo prej opisani odlomki, ki so bili prestavljeni iz enega člena v drugega.

Povezava

— V členu 4 sta drugi in tretji odstavek:

„Razmere na zemljišču in obdelovalne tehnike za pridelavo ZGO ‚Treviso‘ morajo biti skladne z lokalnimi tradicijami in v vsakem primeru načrtovane tako, da dajo proizvodu njegove specifične značilnosti. Za pridelavo radiča ‚Radicchio Rosso di Treviso‘ poznega ali zgodnjega tipa je primerna sveža, globoka zemlja, ki dobro odvaja vodo in ni preveč bogata s hranilnimi snovmi, zlasti dušikom, ter ni alkalna. Za gojenje so posebej primerna območja s prstjo na starih poplavnih zemljiščih, ki je bogata z glino in peskom in je v procesu dekalcifikacije, ter podnebjem, za katero so značilni poletje z dovolj padavinami in zmernimi temperaturami, suho jesensko vreme in zgodnje zime s temperaturami, ki se spustijo do –10 °C.“

prestavljena v člen 6, pri čemer postaneta prvi in drugi odstavek tega člena. Sprememba je redakcijska.

Navedene spremembe se nanašajo na točko 5 „Povezava“ enotnega dokumenta.

— Za prvima dvema odstavkoma, prestavljenima iz člena 4, je dodan naslednji odstavek:

„Posebnosti radiča ‚Radicchio Rosso di Treviso‘ so odvisne od okoljskih razmer ter naravnih in človeških dejavnikov območja proizvodnje. Dejavniki, ki prispevajo k povezavi med pridelovanjem radiča ‚Radicchio Rosso di Treviso‘ in okoljem, v katerem se ta proizvod goji danes, so zgodovina, razvoj, več kot stoletna tradicija lokalnih kmetij in pridelovalcev, značilnosti zemlje, podnebje in temperatura podtalnice“.

Namen spremembe je podrobneje pojasniti povezavo med značilnostmi proizvoda in proizvodnim območjem.

Označevanje

— Besedilo člena 8:

„Začetek vsakega spravila pridelka mora upravitelj vpisati v ustrezen register kmetijskega gospodarstva. Upravitelj za vsak tip radiča organu iz prejšnjega člena prijavi količino končnega pridelka v posamezni pridelovalni sezoni, ki je namenjena dajanju na trg. Hkrati mora upravitelj poskrbeti za to, da se ta količina vpiše v register kmetijskega gospodarstva in da se zabeleži datum dostave izvajalcu pakiranja, razen če pakiranje izvede sam.“

je črtano in nadomeščeno z besedilom člena 9.

Črtanje besedila člena 8 je upravičeno, ker je njegova vsebina vključena v novo besedilo člena 4.

— V členu 9 in točki 4.5 „Metoda pridobivanja“ povzetka je naslednje besedilo:

„Da se radič z ZGO ‚Radicchio Rosso di Treviso‘ lahko trži, mora biti zapakiran:

(a) v primerne zaboje z dnom velikosti 30 × 50 cm ali 30 × 40 cm, v katere je mogoče zapakirati največ 5 kg proizvoda;

(b) v primerne zaboje z dnom velikosti 40 × 60 cm, v katere je mogoče zapakirati največ 7,5 kg proizvoda;

(c) v primerne zaboje različnih velikosti, v katere ni mogoče zapakirati več kot 2 kg proizvoda.

Vsak zaboj mora imeti zapečaten pokrov, ki preprečuje, da bi se vsebina odstranila brez preloma pečata.“

spremenjeno:

„Da se radič z ZGO ‚Radicchio Rosso di Treviso‘ lahko trži, mora biti zapakiran v skupaj največ 10-kilogramske zaboje, primerne za živila. Pakiranje posameznih glav je dovoljeno, med drugim v vrečice za eno samo glavo iz materiala, primernega za živila. Proizvod, namenjen predelavi, se lahko trži v ustreznih zabojih, katerih neto teža je lahko največ 250 kg. Ti zaboji morajo imeti zapečaten pokrov, s katerim se proizvodi zavarujejo za končnega potrošnika. V primeru prodaje na drobno v pakiranjih z več kot 1 kg neto teže se lahko proizvod po prelomu pečata vzame iz zabojčkov in prodaja po kosih končnim potrošnikom“.

Zaradi stalnih inovacij v embalažni industriji in – poleg potreb, ki jih narekujejo sodobna distribucija in potrošniki – potrebe, da se uvedejo vse bolj učinkovite in privlačne tržne kampanje, je treba omogočiti večjo prožnost in inovativnost pri izbiri pakiranja. Poleg tega je treba zaradi zahteve po pakiranju proizvodov za predelovalno industrijo v zaboje, ki so bolj prilagojeni zahtevam glede prevoza in predelave, s čimer se znižajo stroški predelave, uporabljati primerne, največ 250-kilogramske zaboje.

Še naprej veljavni obveznosti, da imajo zaboji z ZGO „Radicchio Rosso di Treviso“ zapečaten pokrov, je dodana nova določba, ki dovoljuje, da se na prodajnih mestih odprejo pakiranja, katerih neto teža presega 1 kg, da se lahko končnemu potrošniku prodajo posamezne glave, saj ta redko kupi cel zabojček, katerega neto teža presega 1 kg.

Navedene spremembe se nanašajo na točko 3.6 enotnega dokumenta.

— Besedilo člena 9 in točke 4.8 „Označevanje“ povzetka:

„Na zabojih mora biti s tiskanimi črkami enake velikosti navedeno ‚Radicchio Rosso di Treviso IGP‘ (ZGO), skupaj s podrobno oznako ‚tardivo‘ (pozni tip) ali ‚precoce‘ (zgodnji tip). Na zabojih morajo biti tudi navedbe, iz katerih so razvidni: ime ali naziv ter naslov ali sedež samostojnega proizvajalca in/ali partnerja in/ali izvajalca pakiranja; morebitne dodatne in pomožne navedbe, ki niso hvaljenje in ki potrošnika ne zavajajo glede narave in značilnosti proizvoda.“

je spremenjeno:

„Na zabojih mora biti z jasno vidnimi tiskanimi črkami na za to namenjenih etiketah navedeno ‚Radicchio Rosso di Treviso‘ IGP (ZGO), skupaj s podrobno oznako ‚tardivo‘ (pozni tip) ali ‚precoce‘ (zgodnji tip). Na teh istih zabojih so lahko tudi morebitne dodatne in pomožne navedbe, če ne gre za hvaljenje in zavajanje potrošnika glede narave in značilnosti proizvoda“. Dodana je možnost, da se navedbe, predvidene v specifikaciji proizvoda, dodajo na „za to namenjene etikete“, saj je lahko radič zapakiran v neoznačeno embalažo, kot so plastični zabojčki, na katerih ni logotipa ali grafičnega prikaza kmetijskega gospodarstva; tako se zdi ustrezno, da se doda to pojasnilo.

Poleg tega je treba poudariti, da so navedbe, namenjene identifikaciji proizvoda in podjetja/kmetijskega gospodarstva, in navedbe v zvezi s sledljivostjo obvezne in zakonsko predpisane. Zato naj bi bile vse „dodatne“ navedbe, ki niso določene s predpisi, nujno izbirne in neobvezne.

— V člen 9 specifikacije proizvoda je vključen naslednji odstavek:

„Kadar pri zgodnjem tipu zaradi embalaže proizvod ni viden s prostim očesom, mora biti na sami embalaži poleg imena označbe z enako veliko pisavo navedeno ‚precoce (zgodnji)‘.“

Sprememba omogoča razlikovanje zgodnjega tipa ZGO „Radicchio di Treviso“, kadar zapakiran proizvod ni viden s prostim očesom.

Navedene spremembe se nanašajo na točko 3.6 enotnega dokumenta.

— V enotni dokument sta vključena naslednja logotipa obeh tipov imena označbe.

Drugo

Nadzorni organ

Besedilo člena 7:

„Da se zagotovi nadzor nad fazami proizvodnje, predelave in pakiranja ZGO ‚Radicchio Rosso di Treviso‘, nadzorni organ, pooblaščen v skladu s členom 10 Uredbe (EGS) št. 2081/92, za vsako pridelovalno sezono aktivira seznam pridelovalcev in izvajalcev pakiranja, ki želijo uporabljati ZGO. Na navedeni seznam se lahko vpišejo pridelovalci radiča, ki na območju, opredeljenem v členu 3 te specifikacije proizvoda, na kateri koli podlagi upravljajo zemljišče, namenjeno pridelavi poznega in/ali zgodnjega tipa radiča ‚Radicchio Rosso di Treviso‘. Da lahko pridelovalci uporabljajo ZGO ‚Radicchio Rosso di Treviso‘, se morajo na navedeni seznam vpisati za vsako pridelovalno sezono ter nanj vsako leto prijaviti tipe, obdelovane površine in količine, ki jih pridelajo in dostavijo izvajalcem pakiranja. Vlogo za vpis je treba nadzornemu organu vsako leto predložiti do 31. maja v skladu s podrobnimi pogoji iz načrta nadzora. Izvajalci pakiranja morajo pooblaščenemu nadzornemu organu poslati izjavo o pakirani letni proizvodnji, razčlenjeni po tipu radiča.“

je črtano in nadomeščeno z naslednjim besedilom:

„Preverjanje skladnosti s specifikacijo proizvoda se izvaja v skladu s členom 37 Uredbe (EU) št. 1151/2012.Nadzorni organ, pristojen za preverjanje specifikacije proizvoda, je CSQA Certificazioni S.r.l s sedežem na naslovu: Thiene (VI), - I - Via San Gaetano n. 74 (tel. +39 0445313011, faks: +39 0445313070, e-naslov: csqa@csqa.it, Pec:csqa@legalmail.it).“

Črtanje prvega, tretjega, petega in šestega odstavka člena 7 je upravičeno, ker je njihova vsebina, čeprav preoblikovana, vključena v novo besedilo člena 4.

Drugi odstavek člena 7 je črtan, ker se glede na vsebino novega prvega odstavka člena 3 šteje za odvečen.

Četrti odstavek je črtan, saj so navedbe, ki jih vsebuje, zajete v programu nadzora.

Poleg tega je s to spremembo prilagojena pravna podlaga in naveden nadzorni organ, pristojen za izvajanje nadzora nad upoštevanjem specifikacije proizvoda.

Sprememba se nanaša tudi na točko 4.7 „Nadzorni organ“ povzetka.

Redakcijske spremembe

Naslovi členov specifikacije proizvoda so preimenovani:

člen 1 „Ime proizvoda“ je preimenovan v „Ime“;

člen 2 „Uporaba“ je preimenovan v „Opis proizvoda“;

člen 3 „Geografsko območje proizvodnje“ je preimenovan v „Opredeljeno geografsko območje“;

člen 4 „Značilnosti, povezane z okoljem“ je preimenovan v „Dokazilo o poreklu“;

člen 5 „Metoda pridelave“ je preimenovan v „Metoda pridobivanja proizvoda“;

člen 6 „Značilnosti ob dajanju na trg“ je preimenovan v „Povezava proizvoda z območjem proizvodnje“;

člen 7 „Sledljivost in nadzor“ je preimenovan v „Nadzorni organ“;

člen 8 „Prijava proizvodnje“ je preimenovan v „Označevanje“.

V točki 4.2 „Opis“, druga alineja, povzetka (UL C 279, 22.11.2007, str. 13) je treba opozoriti na tiskarsko napako in jo popraviti: namesto „costala“ bi moralo pisati „costola“. Ta sprememba se ne nanaša na specifikacijo proizvoda.

V točki 4.3 „Geografsko območje“ povzetka je treba opozoriti na tiskarsko napako, ki se je prikradla v zapis občine v pokrajini Padova, in jo popraviti: namesto „Camposanpiero“ bi moralo pisati „Camposampiero“. Sprememba se nanaša na specifikacijo proizvoda.

ENOTNI DOKUMENT

„RADICCHIO ROSSO DI TREVISO“

EU št.: PGI-IT-1514-AM02 – 5. 6. 2020

ZOP ( ) ZGO (X)

1. Ime

„Radicchio Rosso di Treviso“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Pridelki, gojeni za pridelavo ZGO „Radicchio Rosso di Treviso“, morajo biti rastline iz družine košarnic, vrste Cichorium Intybus L., sorte silvestre, ki vključuje pozni in zgodnji tip.

Ob dajanju na trg mora imeti radič z ZGO „Radicchio Rosso di Treviso“ naslednje značilnosti:

Pozni tip radiča „Radicchio Rosso di Treviso“

(a) Videz: pravilni, enakomerni in čvrsti poganjki; tesno prilegajoči se listi, ki obdajajo glavo radiča in jo navadno zapirajo na zgornjem delu; glava se nadaljuje v popolnoma obdelano korenino, katere dolžina je sorazmerna z velikostjo glave, vendar ne sme presegati 6 cm.

(b) Barva: zunanji listi so žive vinsko rdeče barve s komaj vidnimi stranskimi žilami; osrednje rebro na hrbtni strani (glavna žila) je belo.

(c) Okus: osrednje rebro na hrbtni strani je prijetno grenko in hrustljavo.

(d) Velikost: glave tehtajo najmanj 100 g, najmanjši premer pri vratu je 3 cm, dolžina (brez korenine) znaša 10–25 cm.

Glave poznega tipa radiča „Radicchio Rosso di Treviso“, ki so manjše, se lahko namenijo izključno predelavi.

Značilnosti poznega tipa radiča „Radicchio Rosso di Treviso“ ob dajanju na trg so naslednje:

— popolna zrelost,

— zunanji listi so sijoče rdeče barve,

— glavna žila je bele barve,

— čvrsta glava,

— srednja do velika teža,

— enakomerna premer in dolžina glave,

— natančna, prefinjena in brezhibna končna obdelava,

— korenina je sorazmerna z glavo in ni večja od 6 cm.

Zgodnji tip radiča „Radicchio Rosso di Treviso“

(a) Videz: zajetna, podolgovata, dobro zaprta glava skupaj z majhnim delom korenine.

(b) Barva: za liste je značilna zelo poudarjena glavna žila bele barve, razvejana na številne žilice živo rdeče barve na dobro razvitih zunanjih listih.

(c) Okus: listi so rahlo grenkega okusa in srednje hrustljavi.

(d) Velikost: posamezna glava tehta najmanj 150 g, njena dolžina (brez korenine) pa znaša 15–25 cm.

Značilnosti zgodnjega tipa radiča „Radicchio Rosso di Treviso“ ob dajanju na trg so naslednje:

— popolna zrelost,

— zunanji listi so sijoče rdeče barve, zanje pa so značilne tanke bele žilice,

— čvrsta glava,

— srednja do velika teža,

— enotna velikost glav,

— natančna, prefinjena in brezhibna končna obdelava,

— korenina je sorazmerna z glavo in ni večja od 4 cm.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Sejanje, gojenje, spravilo pridelka, predhodno pospeševanje rasti in običajno pospeševanje rasti z beljenjem, zavezovanje in čiščenje morajo potekati izključno na upravnem ozemlju občin, navedenih v točki 4 spodaj.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje mora potekati izključno na upravnem ozemlju občin, navedenih v točki 4 spodaj, da se prepreči kakršno koli poslabšanje kakovosti proizvoda „Radicchio Rosso di Treviso“ zaradi udarcev ali poškodb, ki bi povzročili počrnitev ali spremembo lastnosti med prevozom nepakiranega proizvoda.

3.6. Posebna pravila za označevanje proizvoda, za katerega se uporablja registrirano ime

Da se radič z ZGO „Radicchio Rosso di Treviso“ lahko trži, mora biti zapakiran v skupaj največ 10-kilogramske zaboje, primerne za živila. Pakiranje posameznih glav je dovoljeno, med drugim v vrečice za eno samo glavo iz materiala, primernega za živila.

Proizvod, namenjen predelavi, se lahko trži v ustreznih zabojih, katerih neto teža je lahko največ 250 kg.

Ti zaboji morajo imeti zapečaten pokrov, s katerim se proizvodi zavarujejo za končnega potrošnika. V primeru prodaje na drobno v pakiranjih z več kot 1 kg neto teže se lahko proizvod po prelomu pečata vzame iz zabojčkov in prodaja po kosih končnim potrošnikom.

Na zabojih mora biti z jasno vidnimi tiskanimi črkami na za to namenjenih etiketah navedeno „Radicchio Rosso di Treviso“ IGP (ZGO), skupaj s podrobno oznako „tardivo“ (pozni tip) ali „precoce“ (zgodnji tip). Na teh istih zabojih so lahko tudi morebitne dodatne in pomožne navedbe, če ne gre za hvaljenje in zavajanje potrošnika glede narave in značilnosti proizvoda.

Poleg tega mora biti na vsakem zaboju in/ali pokrovu s pečatom razpoznavni logotip ZGO v zahtevanih oblikah, barvah in velikostih ali razmerjih, naveden pa mora biti tudi tip „precoce“ ali „tardivo“.

Logotip rdeče barve na belem ozadju sestavlja stilizirana upodobitev radiča, nad katero je izpisano „Radicchio Rosso di Treviso“ IGP (ZGO), celotna podoba pa je okvirjena z rdečim robom.

Pisava: Rockwell condesed.

Barva logotipa: rdeča = škrlatna 100 % – rumena 80 % – cianova 30 %.

Navedba „precoce“ ali „tardivo“ mora biti izpisana z belimi črkami na rdečem ozadju, in sicer poleg fotografske reprodukcije radiča „Radicchio Rosso di Treviso“.

Poleg tega lahko za to pristojna oseba logotip vključi v pečat.

Vse druge navedbe razen „Radicchio Rosso di Treviso IGP“ ali „Radicchio di Treviso IGP“ morajo biti precej manjše.

Kadar pri zgodnjem tipu zaradi embalaže proizvod ni viden od zunaj, mora biti na sami embalaži poleg imena označbe z enako veliko pisavo navedeno „precoce“ (zgodnji).

4. Jedrnata opredelitev geografskega območja

Območje proizvodnje in pakiranja poznega tipa radiča „Radicchio Rosso di Treviso“ je omejeno na pokrajine Treviso, Padova in Benetke ter obsega celotno upravno območje naslednjih občin:

pokrajina Treviso: Carbonera, Casale sul Sile, Casier, Istrana, Mogliano Veneto, Morgano, Paese, Ponzano Veneto, Preganziol, Quinto di Treviso, Silea, Spresiano, Trevignano, Treviso, Vedelago, Villorba in Zero Branco;

pokrajina Padova: Piombino Dese in Trebaseleghe;

pokrajina Benetke: Martellago, Mirano, Noale, Salzano in Scorzè.

Območje proizvodnje in pakiranja zgodnjega tipa radiča „Radicchio Rosso di Treviso“ je omejeno na pokrajine Treviso, Padova in Benetke ter obsega celotno upravno območje naslednjih občin:

pokrajina Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Monastier, Morgano, Paese, Ponzano Veneto, Preganziol, Quinto di Treviso, Resana, Riese Pio X, Roncade, San Biagio di Callalta, Silea, Spresiano, Trevignano, Treviso, Vedelago, Villorba, Zenson di Piave in Zero Branco;

pokrajina Padova: Borgoricco, Camposampiero, Loreggia, Massanzago, Piombino Dese in Trebaseleghe;

pokrajina Benetke: Martellago, Mirano, Noale, Salzano, Santa Maria di Sala, Scorzè in Spinea.

5. Povezava z geografskim območjem

Posebnosti radiča „Radicchio Rosso di Treviso“ so odvisne od okoljskih razmer ter naravnih in človeških dejavnikov območja proizvodnje.

Razmere na zemljišču in obdelovalne tehnike na parcelah za pridelavo ZGO „Radicchio Rosso di Treviso“ morajo biti skladne s tradicionalnimi metodami, ki se uporabljajo na območju proizvodnje, in vsekakor takšne, da dajo proizvodu njegove posebne značilnosti, navedene v točki 3.2.

Za pridelavo radiča „Radicchio Rosso di Treviso“ poznega ali zgodnjega tipa je primerna sveža, globoka zemlja, ki dobro odvaja vodo in ni preveč bogata s hranilnimi snovmi, zlasti dušikom, ter ni alkalna. Za gojenje so posebej primerna območja s prstjo na starih poplavnih zemljiščih, ki je bogata z glino in peskom in je v procesu dekalcifikacije, ter podnebjem, za katero so značilni poletje z dovolj padavinami in zmernimi temperaturami, suho jesensko vreme in zgodnje zime s temperaturami, ki se spustijo do –10 °C.

Dejavniki, ki prispevajo k povezavi med pridelovanjem radiča „Radicchio Rosso di Treviso“ in okoljem, v katerem se ta proizvod goji danes, so zgodovina, razvoj, več kot stoletna tradicija lokalnih kmetij in pridelovalcev, značilnosti zemlje, podnebje in temperatura podtalnice.

Sklic na objavo specifikacije proizvoda

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (Kakovost) (zgoraj na desni strani zaslona), nato „Prodotti DOP IGP STG“ (Proizvodi ZOP, ZGO in ZTP) (ob robu na levi strani zaslona) in nazadnje „Disciplinari di Produzione all’esame dell’UE“ (Specifikacije, predložene v pregled Evropski uniji).

(1) UL L 343, 14.12.2012, str. 1.